ΓΡΑΠΤΗ ΕΡΩΤΗΣΗ E-1313/97 υποβολή: Amedeo Amadeo (NI) προς την Επιτροπή (11 Απριλίου 1997)

Θέμα: Νέες τεχνολογίες και απασχόληση

«Συνέπειες της θέσπισης των νέων τεχνολογιών στην κατάσταση της απασχόλησης» (έγγρ. CES 1403/96). Η δυναμική ανάπτυξη των τεχνολογιών - αύξηση - απασχόληση, υπάρχει κίνδυνος να διευρύνει τον κοινωνικό και περιφερειακό αποκλεισμό. Χρειάζονται, ως εκ τούτου, έντονες πολιτικές στήριξης των λιγότερο εξειδικευμένων εργαζομένων και των νέων που αναζητούν πρώτη εργασία, που αποτελούν τις πλέον ευάλωτες από οικονομικής άποψης τάξεις και υποκείμενες σε ανεργία μακράς διάρκειας. Η καταπολέμηση του αποκλεισμού αποκτά ακόμη μεγαλύτερη σημασία όταν αφορά τις λιγότερο ευνοϊμένες περιφέρειες, των οποίων ο απομακρυσμένος γεωγραφικά χαρακτήρας οξύνεται από την έλλειψη δομών και διαρθρώσεων συνδεδεμένων μέσω δικτύου με την υπόλοιπη Ευρωπαϊκή Ένωση και τεχνολογικών ανισοτήτων πολύ οξύτερων των οικονομικών. Η τεχνολογική ανάπτυξη θα πρέπει, κατά συνέπεια, να διαρθρώνεται σε πολυάριθμα επίπεδα: το κοινοτικό, το εθνικό και το περιφερειακό και να συνάδει με τις προτεραιότητες περί οικονομικής και κοινωνικής συνοχής της Ευρωπαϊκής Ένωσης.

Θα μπορούσε άραγε η Ευρωπαϊκή Επιτροπή να πραγματοποιήσει μία παρέμβαση εναρμονισμένη και συντονισμένη με την κοινοτική πολιτική έρευνας και τεχνολογικής ανάπτυξης και τις δράσεις των Διαρθρωτικών Ταμείων, διασφαλίζοντας τη μέγιστη δυνατή διαλειτουργικότητα;

Κοινή απάντηση της κα. Cresson εξ ονόματος της Επιτροπής στις γραπτές ερωτήσεις E-1313/97 και E-1314/97 (17 Ιουνίου 1997)

Οι επιπτώσεις της τεχνολογικής προόδου, και ιδιαίτερα της ανάπτυξης της τεχνολογίας των πληροφοριών στην απασχόληση αποτελεί αντικείμενο έντονου προβληματισμού και μελετάται εντατικά σε κοινοτικό επίπεδο. Τα συνολικά συμπεράσματα των εργασιών που έχουν εξαχθεί για το θέμα αυτό είναι ότι η τεχνολογική ανάπτυξη στην απασχόληση έχει συνολικά ως αποτέλεσμα τη μετακίνηση από μικρότερης εξειδίκευσης και μεγαλύτερης επαναληπτικότητας εργασίες σε υψηλότερης εξειδίκευσης και δημιουργικότερες εργασίες.

Όλοι συμφωνούν επίσης ότι οι επενδύσεις για έρευνα και τεχνολογική ανάπτυξη (ΕΤΑ) έχουν θετικές επιπτώσεις στην ανάπτυξη και την ανταγωνιστικότητα, αποτελώντας μείζονος σημασίας παράγοντα για τη δημιουργία θέσεων εργασίας, μέσω της ανάπτυξης νέων προϊόντων και της δημιουργίας νέων αγορών.

Προκειμένου να αξιοποιηθούν οι μηχανισμοί αυτοί, και λαμβάνοντας υπόψη ότι θα πρέπει επίσης να αποφευχθεί η κοινωνική ή περιφερειακή περιθωριοποίηση, η Κοινότητα καταβάλλει ουσιαστικές προσπάθειες στο πλαίσιο της κοινωνικής, περιφερειακής, εκπαιδευτικής, επιμορφωτικής και ερευνητικής πολιτικής, μέσω ευρέος φάσματος οργάνων και προγραμμάτων, για την τόνωση τόσο της εκπαίδευσης όσο και της πλήρους εξοικείωσης με τις νέες τεχνολογίες, και της ανάπτυξης δραστηριοτήτων ΕΤΑ.

Τα αποτελέσματα της ως άνω δράσης είναι ήδη ορατά. Το χάσμα μεταξύ των περισσότερο και των λιγότερο αναπτυγμένων κρατών μελών σε ό,τι αφορά τις οικονομικές επιδόσεις, καθώς και το ακόμη σημαντικότερο χάσμα από άποψη τεχνολογικού δυναμικού και δραστηριοτήτων, μειώνονται σταδιακά.

Προκειμένου να ενισχυθεί η οικονομική και κοινωνική συνοχή της Κοινότητας και, να μεγιστοποιηθούν οι επιπτώσεις των δράσεων που έχουν αναληφθεί, η Επιτροπή προτίθεται να συμβάλει στον καλύτερο συνδυασμό και την πλήρη εκμετάλλευση των συνεργειών που μπορεί να υπάρξουν μεταξύ έρευνας και τεχνολογικής ανάπτυξης και περιφερειακών πολιτικών, μέσω της ενίσχυσης του συνδυασμού των προγραμμάτων ΕΤΑ με τα διαρθρωτικά ταμεία.

Αυτή η εξέλιξη προβλέπεται ρητά στην πρόταση της Επιτροπής για το πέμπτο πρόγραμμα πλαίσιο (1998-2002). Στην επόμενη ανακοίνωση όσον αφορά την οικονομική και κοινωνική συνοχή, την έρευνα και την ανταγωνιστικότητα, θα περιγράφονται κατευθυντήριες γραμμές που προτίθεται να ακολουθήσει η Επιτροπή καθώς και οι μηχανισμοί που είναι ενδεχόμενο να χρησιμοποιηθούν.